REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/117-18

24. maj 2018. godine

B e o g r a d

ZAPISNIK

48. SEDNICE ODBORA ZA FINANSIJE,REPUBLIČKI BUDžET I KONTROLU TROŠENjA JAVNIH SREDSTAVA,ODRŽANE 24. MAJA 2018. GODINE

Sednica je počela u 13,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Srbislav Filipović, Milorad Mijatović, Milan Lapčević i Vojislav Vujić.

Sednici su prisustvovali zamenici članova: Ivan Manojlović (zamenik Veroljuba Arsića), Duško Tarbuk (zamenik Olivere Pešić), Snežana B. Petrović (zamenik Momo Čolaković), Zoran Despotović (zamenik Miljana Damjanovića).

Sednici nisu prisustvovali članovi Odbora: Dušan Bajatović, Saša Radulović, Goran Ćirić, Zoltan Pek i Milorad Mirčić, niti njihovi zamenici.

Sednici Odbora su, u okviru treće tačke dnevnog reda, prisustvovali dr Duško Pejović, predsednik Državne revizorske institucije, dr Bojana Mitrović, potpredsednik Državne revizorske institucije,Ljiljana Dimitrijević, Nevenka Bojanić i Mirjana Simović, članovi Saveta Državne revizorske institucije, Milena Milinković**,** sekretar Državne revizorske institucije, Iva Vasilić, šef kabineta predsednika Državne revizorske institucije i SIGMA eksperti: Alister Svorbrik i Najdžel Peni.

Na predlog predsednika, Odbor je jednoglasno utvrdio sledeći:

D n e v n i r e d :

1. Razgovor sa kandidatima za izbor četiri člana Republičke komisije za zaštitu prava u postupcima javnih nabavki;
2. Utvrđivanje Predloga odluke o izboru četiri člana Republičke komisije za zaštitu prava u postupcima javnih nabavki;
3. Prezentacija Projekta SIGMA „Delotvorna saradnja između parlamenata i vrhovnih revizorskih institucija“.

 Pre prelaska na rad po utvrđenom dnevnom redu Odbor je jednoglasno usvojio zapisnik sa 47. sednice Odbora.

**PRVA TAČKA DNEVNOG REDA: Razgovor sa kandidatima za izbor četiri člana Republičke komisije za zaštitu prava u postupcima javnih nabavki**

Predsednik Odbora je obavestila članove i zamenike članova Odbora da je Radna grupa za sprovođenje postupka za izbor četiri člana Republičke komisije za zaštitu prava u postupcima javnih nabavki obavila 16. aprila 2018. godine testiranje kandidata radi provere njihove stručne osposobljenosti iz oblasti javnih nabavki, o čemu je Odboru podnela Izveštaj, sa Zapisnikom Radne grupe o pregledu testova i utvrđenim rezultatima testiranja kandidata.

Pozivu za testiranje odazvali su se svi kandidati koji su se prijavili na konkurs: Veljko Borota, Željko Grošeta, Vesna Stanković, Branislav Cvetković i Vesna Gojković Milin, a kandidat Slaviša T. Milošević je odlukom Odbora oslobođen provere stručne osposobljenosti, jer je već testiran 2016. godine, nakon izmena i dopuna Zakona o javnim nabavkama.

Najmanji potreban broj bodova na testu je 34 (80% od ukupnog mogućeg broja, tj. 42 boda) i svi kandidati su položili test.

Testiranju su prisustvovali prof. dr Milorad Mijatović i Goran Kovačević, članovi Radne grupe, kao i služba Odbora.

Testove su pregledali i rezultate testiranja utvrdili članovi Radne grupe prof. dr Milorad Mijatović i Goran Kovačević, o čemu je sačinjen zapisnik.

U nastavku sednice obavljen je razgovor sa kandidatima za izbor četiri člana Republičke komisije za zaštitu prava u postupcima javnih nabavki, u skladu sa članom 203. Poslovnika Narodne skupštine.

U diskusiji su učestvovali Milan Lapčević, Goran Kovačević, Duško Tarbuk i Zoran Despotović.

**DRUGA TAČKA DNEVNOG REDA: Utvrđivanje Predloga odluke o izboru četiri člana Republičke komisije za zaštitu prava u postupcima javnih nabavki**

Predsednik Odbora je obavestila članove i zamenike članova Odbora da se prilikom odlučivanja o kandidatima koje će Odbor predložiti Narodnoj skupštini mora voditi računa da se, zbog propisanog sastava Komisije, predlože najmanje tri kandidata koji imaju položen pravosudni ispit (po članu 141. stav 3. Zakona), odnosno da od četiri kandidata jedan može biti predložen na osnovu člana 141. stav 4.).

Nakon kraće diskusije o predloženim kandidatima, odlučeno je da se Narodnoj skupštini predlože kandidati: Vesna Gojković Milin, Željko Grošeta, Vesna Stanković i Slaviša T. Milošević.

Na predlog predsednika, Odbor je većinom glasova (9 „za“), utvrdio Predlog odluke o izboru četiri člana Republičke komisije za zaštitu prava u postupcima javnih nabavki.

Imajući u vidu da je mandat članovima Komisije istekao 1. aprila 2018. godine, predsednik Odbora je predložila da se Predlog ove odluke Narodnoj skupštini uputi sa predlogom da se donese po hitnom postupku, u skladu sa članom 167. Poslovnika Narodne skupštine, kako bi se što pre omogućio rad Republičke komisije u punom sastavu.

Odbor je većinom glasova (10 „za“) odlučioda se Predlog ove odluke podnese Narodnoj skupštini sa predlogom da je donese po hitnom postupku, u skladu sa članom 167. Poslovnika Narodne skupštine.

Za predstavnika Odbora na sednici Narodne skupštine određena je dr Aleksandra Tomić, predsednik Odbora.

**TREĆA TAČKA DNEVNOG REDA:** **Prezentacija Projekta SIGMA „Delotvorna saradnja između parlamenata i vrhovnih revizorskih institucija“**

 U okviru ove tačke dnevnog reda članovima Odbora je predstavljen projekat „Delotvorna saradnja između parlamenata i vrhovnih revizorskih institucija**“** koji sprovodi Državna revizorska institucija uz podršku organizacije „SIGMA“, zajedničke inicijative EU i OEBS, čiji je cilj da podrži reformu administracije zemalja koje se nalaze u procesu pristupanja EU.

Projekat su predstavilidr Duško Pejović, predsednik DRI, i Najdžel Peni.

 Sednica Odbora je završena u 16,15 časova.

 Sednica je tonski snimana.

 SEKRETAR PREDSEDNIK

 Ljiljana Miletić Živković dr Aleksandra Tomić